google/wiki40b huggingface dataset:
איגוד התעשייה הקיבוצית

התפלגות היצוא הישיר לפי יעדים

בשנים האחרונות הולכת ומתרחבת פעילות יצור ושיווק של חברות התעשייה הקיבוצית בחו"ל. פעילות זאת נעשית באמצעות הקמה של מפעלים וקווי ייצור במדינות היעד וכן על ידי רכישת חברות בחו"ל. כ-80 חברות מקיימות פעילות ייצור בחו"ל בהיקף של למעלה מ-7 מיליארד ש"ח. היצוא ופעילות חו"ל הינם מנועי הצמיחה העיקריים של התעשייה הקיבוצית בשנים האחרונות. שוקי היעד העיקריים של התעשייה הקיבוצית הם אירופה וצפון אמריקה.
The Colour of My Love

רקע והפקה

שירי האלבום הופקו בעיקר על ידי המפיקים דייוויד פוסטר, ריס וייק, גיא רוצ'י,
וולטר אפנסייב וכריסטופר נייל. דיאן וורן, אשר במשך זמן עבדה עם ליידי גאגא, ריטה אורה, גלוריה אסטפן, אירוסמית', ליאן ריימס ועוד כתבה 4 משירי האלבום.
האלבום כולל גם מספר גרסאות כיסוי בין היתר לשירים "The Power of Love" של ג'ניפר ראש ו-"When I Fall in Love".

ביקורת והצלחה

לאחר ששוחרר קיבל האלבום ביקורות מעורבות אך זכה להצלחה מסחרית אדירה. הוא הגיע לראשי מצעדים במדינות רבות ביניהם קנדה, אוסטרליה, בריטניה ואוסטרליה ובמקומות אחרים הגיע לעשירייה הפותחת כמו בארצות הברית, צרפת והולנד. בארצות הברית האלבום מכר 6 מיליון עותקים ובכך הגיע למעמד פלטינה משושת. בבריטניה האלבום מכר 1.8 מיליון עותקים ובכך הגיע למעמד פלטינה מחומשת. בקנדה הגיע האלבום למעמד יהלום עם מכירות של מיליון וחצי עותקים וביפן גם האלבום הגיע להצלחה גדולה כאשר מכר כמיליון עותקים במדינה ובכך הגיע למעמד פלטינה משולשת.
בסך הכל מכר האלבום בעולם כ-20 מיליון עותקים מה שהופך אותו לאחד מהאלבומים הנמכרים ביותר אי פעם, ולאלבום ה-16 הנשי הנמכר ביותר אי פעם. מתוך האלבום יצא הסינגל "The Power of Love" אשר הגיע למקום הראשון בארצות הברית וזכה להצלחה באופן כללי בעולם, השיר "Think Twice" אשר הגיע למקום הראשון בבריטניה וזכה גם הוא להצלחה באופן כללי בעולם, והשיר To Love You More אשר שוחרר ביפן בלבד והגיע למקום הראשון שם. כל אחד מהשירים האלה מכרו למעלה ממיליון עותקים באותן המדינות.

פרסים ומועמדויות

האלבום זכה בשני פרסי ג'ונו בקטגוריות "אלבום השנה" ו"האלבום הנמכר ביותר של השנה". בנוסף הוא גם זכה בפרס IRMA בתור האלבום הנשי הבין לאומי של השנה. השיר "Think Twice" זכה בפרס Ivor Novello בתור השיר המוזיקלי והלירי הטוב ביותר והשיר "To Love You More" היה מועמד לפרס Japan Gold Disc Award בקטגוריית השיר הבין לאומי הטוב ביותר.
השיר "When I Fall in Love" זכה בפרס גראמי בקטגוריית "(Arrangement, Instrumental and Vocal(s" והיה מועמד לפרס נוסף בקטגוריית "שיתוף הפעולה הווקאלי הטוב ביותר של הרכב או קבוצה בשיר פופ". שנה לאחר מכן בשנת 1995 גם השיר "The Power of Love" קיבל מועמדות לפרס גראמי בקטגוריית "הביצוע הווקאלי הנשי הטוב ביותר בשיר פופ".
קרחון אנדרוז

לקריאה נוספת

• Matthew J. HOFFMAN, Andrew G. FOUNTAIN, Jonathan M. ACHUFF, 20th-century variations in area of cirque glaciers and glacierets, Rocky Mountain National Park, Rocky Mountains, Colorado, USA
אנגולה במשחקים האולימפיים לנוער

אולימפיאדת הנוער סינגפור (2010)

המשלחת הראשונה של אנגולה למשחקים האולימפיים לנוער הייתה לאולימפיאדת הנוער סינגפור והייתה המשלחת הגדולה ביותר ששלחה אנגולה עד כה. המשלחת כללה 21 ספורטאים שהתחרו בחמשה ענפי ספורט: אתלטיקה, כדוריד, כדורסל, קאנו/קיאק ושחייה. המשלחת לא הגיעה להישגים וסיימה במקומות האחרונים בתחרויות השונות.

אולימפיאדת הנוער נאנג'ינג (2014)

המשלחת לאולימפיאדת הנוער נאנג'ינג מנתה 15 ספורטאים שהתחרו בשני ענפים, אתלטיקה וכדוריד. גם באולימפיאדת נוער זאת לא זכתה המשלחת במדליה. אולם, נבחרת הבנות בכדוריד שמרה על המקום החמישי בטורניר בדומה לאולימפיאדת הנוער הקודמת.
קטיפה כחולה

עלילה

ג'רפי בומאנט (קייל מקלכלן) חוזר לבית הוריו כאשר אביו חוטף שבץ. כשהוא חוזר מביקור אצל אביו בבית החולים הוא מגלה אוזן כרותה בשטח ריק בדרך לביתו. ג'פרי מדווח על המקרה לבלש וויליאמס (ג'ורג' דיקרסון). ביתו של הבלש, סנדי (לורה דרן), מתידדת עם ג'פרי והיא מספרת לו שזמרת מועדונים בשם דורותי וואלנס (איזבלה רוסליני) קשורה איכשהו לפרשת האוזן הכרותה. ביחד, הם מנסים לפצח את הפרשה.

פרשנות

ניתן לפרש את "קטיפה כחולה" כסרט אפל עקב הטכניקות שבהן נעשה שימוש בסרט: פאם פאטאל, נבל בלתי ניתן לעצירה, התלבטות מוסרית של הגיבור הראשי וצילום בטכניקות של סרט אפל. ישנם מוטיבים בסרט שמופיעים גם בסרטיו האחרים של לינץ', כמו דמויות בעל הפרעות נפשיות והדגשת העולם המקוטב.
הסרט הושפע רבות מהסרטים; "צל של ספק" (1943), "ליל הצייד" (1955) ו"פסיכו" (1960). הפסיכואנליטיקאית לורה מאלווי הגדירה את היחסים בין דמויות הראשיות הסרט כתסביך אדיפוס. הסצנה שבו המצלמה מתקרבת לנמלים בתחילת הסרט ומציאת האוזן מסמלות את הסכנה בעוד שקיכלי אדום-חזה מסמל אהבה ושלום.
"קטיפה כחולה" משקף, בהרבה מובנים ולמרות המבנה החידתי שלו, התבגרות מינית ונפשית של נער. אביו של ג'פרי, מר בומונט, "מנוטרל" מיד בפתיחה, באמתלה לא ברורה שיש בה יסודות ילדותיים – כולל האופן שבו הוא נראה בבית החולים לאחר מכן. ג'פרי, שמגיע ללמברטון בגלל נפילתו למשכב של אביו, פוגש את אמו בדמותה של דורותי, שעובדת היותה אם היא נדבך מרכזי באישיותה ומהווה את אחד ממאפייניה המרכזיים, ואת אביו בדמותו של פרנק. כמו אדיפוס הוא מפתח משיכה מינית אל דורותי ובהמשך שואף להציל אותה מפרנק, שנאבק בג'פרי מתוך חשש למעמדו. בסופו של דבר, ג'פרי שב לזרועותיה של סנדי (נערה בת גילו אליה הוא "מטה" את משיכתו המינית לאמו) ודורותי מאבדת את שפיותה.

הכנסות

הסרט הוקרן לראשונה בפסטיבל הסרטים במונטריאול באוגוסט 1986 ולאחר מכן הוא השתתף בתחרות בפסטיבל הסרטים הבינלאומי בטורונטו בספטמבר באותה שנה. ב-19 בספטמבר הסרט יצא לאקרנים בתפוצה נרחבת ב-98 בתי קולנוע בארצות הברית. בסוף השבוע לצאתו הסרט הכניס כ-789,409 דולר. בסיכום הכנסותיו הסרט הכניס כ-8,551,228 דולר בארצות הברית בלבד.

פרסים ומועמדויות

הסרט היה מועמד לפרס אוסקר לבמאי הטוב ביותר עבור דייוויד לינץ'. בנוסף הסרט היה מועמד לשני פרסי גלובוס הזהב; התסריט הטוב ביותר עבור לינץ' ושחקן המשנה הטוב ביותר עבור דניס הופר.
איזבלה רוסליני זכתה בפרס אינדפנדנט ספיריט לשחקנית הטובה ביותר. בנוסף הסרט היה מועמד בעוד שש קטגוריות: הסרט הטוב ביותר, התסריט הטוב ביותר, הבמאי הטוב ביותר, הצילום הטוב ביותר, השחקנית הטובה ביותר עבור לורה דרן והשחקן הטוב ביותר עבור הופר. הסרט זכה בארבעה פרסי איגוד המבקרים האמריקני: הסרט הטוב ביותר, הבמאי הטוב ביותר, שחקן המשנה הטוב ביותר עבור הופר והצילום הטוב ביותר.
Jolene

רקע

השיר מספר על אישה אשר מתעמתת עם ג'ולין, צעירה יפהפייה אשר מנסה לפתות את בעלה. במהלך השיר היא מתחננת אליה, "בבקשה, אל תיקחי אותו רק בגלל שאת יכולה".
לטענת דולי פרטון היא כתבה את השיר לאחר שסברה שפקידה בעלת שיער אדמוני שעבדה בבנק בו התנהל חשבון המשפחה, מפלרטטת עם בעלה והוא, במקביל, מגלה עניין רב מדי בסידור ענייניהם הכספיים באותו בנק. השם ג'ולין נלקח, לטענת פרטון, משם מעריצה ילדה בעלת שיער אדמוני, לה חתמה פרטון בסיום הופעה ושאלה לשמה.

הצלחה וגרסאות כיסוי

השיר הגיע למקום הראשון במצעד שירי הקאנטרי בארצות הברית. כמו כן השיר זכה לעשרות גרסאות כיסוי, בין השאר על ידי אוליביה ניוטון-ג'ון, הווייט סטרייפס, מיילי סיירוס והליטל ויליס עם הסולנית נורה ג'ונס.
מרגרטה מבוואריה, נסיכת הבוחר מפפאלץ

ביוגרפיה

מרגרטה נולדה ב-7 בנובמבר 1456 באמברג, ללודוויג התשיעי, דוכס בוואריה ולאמליה מסקסוניה, דוכסית בוואריה, בתם של פרידריך השני, הנסיך הבוחר מסקסוניה ומרגרטה מאוסטריה.
ב-21 בפברואר 1474 התחתנה מרגרטה עם פיליפ מפפאלץ, בהשתתפות למעלה מ-1,000 אורחים, ביניהם 14 נסיכים. בחתונה נצרכו כמויות גדולות של מזון, ובכלל זה 110,000 ליטרים של יין ו-10,000 תרנגולות.
בשנת 1476 מת דודו של בעלה פרידריך השני, הנסיך הבוחר מפפאלץ, ובעלה פיליפ עלה לשלטון במקומו. בשנת 1482 עזבה מרגרטה את היידלברג בעקבות מגפה, ועברה להתגורר בנוישטט אן דר ויינשטראסה. הודות למרגרטה היה לבעלה פיליפ קשר טוב עם אחיה גאורג, דוכס בוואריה, ובעקבות כך אף הוריש גאורג את דוכסות בוואריה-לנדסהוט לבנה רופרכט מפפאלץ, בישוף פרייזינג, שהיה נשוי לבתו של גאורג אליזבת מבוואריה, מה שגרם לפרוץ מלחמת לנדסהוט.
ב-25 בינואר 1501 מתה מרגרטה בהיידלברג, והיא בת 44 שנים.
Ruby

היסטוריה

השפה נוצרה ב-24 בפברואר 1993 בידי יוקיהירו מאטסומוטו שניסה ליצור שפה חדשה שתאזן בין תכנות פונקציונלי ותכנות אימפרטיבי. מאטסומוטו אמר "רציתי שפת סקריפטים עם יותר כוח מפרל ויותר מונחית עצמים מפייתון. בגלל זה החלטתי לעצב שפה משלי", וכן "אני מקווה שרובי תעזור לכל מתכנת בעולם להיות פרודוקטיבי, ליהנות מתכנות ולהיות שמח. זו המטרה העיקרית של רובי".

פרסום ראשון

הגרסה הראשונה של השפה, רובי 0.95, פורסמה בניוזגרופס יפניים ב-21 בדצמבר 1995. עוד שלוש גרסאות של רובי פורסמו ביומיים לאחר מכן. בשלב זה בפיתוח כבר היו תכונות רבות מגרסאות מאוחרות יותר כמו פיתוח מונחה עצמים, מחלקות עם הורשה, מיקסינים, איטרטורים, קלוז'רים, טיפול בחריגות ואיסוף זבל.

רובי 1.0

גרסה 1.0 פורסמה ב-25 בדצמבר 1996.
לאחר פרסום גרסה 1.3 ב-1999 רשימת התפוצה הראשונה בשפה האנגלית החלה את דרכה. בספטמבר 2000 הספר הראשון באנגלית על רובי - Programming Ruby - פורסם.

Ruby On Rails

בשנת 2005 השפה התפרסמה במקומות רבים בעקבות פרסום Ruby on Rails - ספריית פיתוח לאפליקציות אינטרנט שנכתבה ברובי, Ruby on Rails התקבלה באהדה רבה אצל מפתחי תוכנה ובחודש אוגוסט 2006 חברת אפל הודיעה כי תשווק את המחשבים שלה עם סביבת פיתוח מותאמת החל מ אוקטובר 2007.
גרסה 2.3 יצאה לעולם ב-15 במרץ 2009, עם שיפורים רבים למנגון הMVC, יצירה מהירה של אפליקציות Web על ידי שימוש ב-gems.
גרסה 3.1 יצאה באוגוסט 2011 החידושים: אפשרות לביטול Migrations למסד הנתונים, Assets Pipeline, הפיכת ספריית JQuery ברירת מחדל ותמיכה בCoffeescript ו-SaaS.
גרסה 3.2 יצאה בינואר 2012 וזוהי הגרסה האחרונה אשר תומכת ברובי 1.8.
גרסה 4.0 יצאה ביוני 2013 והביאה עימה שיפורי ביצועים ניכרים אשר היוו בעיה בגרסאות הקודמות, בין השיפורים ניתן למצוא: TurboLinks, תמיכה בשידורים חיים וכן נוספה גישה חדשה לטיפול ב-Mass Assigment Secuiry.

השפה

רובי מוגדרת כשפת תכנות מונחה עצמים טהורה, לאמור, כל ערך בשפה הוא אובייקט, כולל מספרים וערכי אמת/שקר (להבדיל משפות כגון Java המגדירות ערכים אלו כסוגי משתנים "פרימיטיביים" שאינם אובייקטים).
מכיוון שרובי היא שפה מונחית עצמים טהורה ניתן ליישם בה שיטות (methods) של עצמים, אך לא שגרות (procedures). יחד עם זאת, השפה מאפשרת תכנות פרוצדורלי על ידי כתיבה של מתודות או אפילו קטעי קוד אימפרטיביים שלא בכפוף למחלקה (class) או עצם (object) והקוד מקושר באופן אוטומטי למחלקה Object, שהיא מחלקת העל של כל העצמים בשפה, ולכן ניתן לקראה מכל מקום בתוכנית.
שפת רובי מאפשרת ירושה בשיטה של ירושה בודדת (Single Inheritance) אבל מאפשרת להרחיב מחלקות, בנוסף למנגנון הירושה, על ידי מנגנון בשם Mixin המאפשר למחלקה "לרשת" קטעי קוד מרכיבים מסוג מודול שאינם מחלקות, או הוספת שיטות באופן דינמי למחלקות שהוגדרו בעבר, או אפילו הוספת שיטות באופן דינמי לעצמים מאותחלים. 
רובי מכילה שילוב של כמה מרכיבים המקלים על תכנות, ובהם שילוב של ביטויים רגולריים, כחלק מתחביר השפה, בנוסף לממשק מונחה עצמים, זאת בדומה לשפות מונחות עצמים אחרות כגון Python ו־Java.
המפרש של רובי מופץ כתוכנה חופשית, תחת רישיון כפול: ה־GPL ורישיון Ruby.
לוחמה אלקטרונית

לוחמה אלקטרונית (בראשי תיבות: ל"א; באנגלית: Electronic Warfare ובקיצור EW) כוללת את כל היכולות והמרכיבים אשר נועדו לפגיעה במערכות אלקטרוניות של האויב, ובעיקר מערכות תקשורת ומערכות גילוי (מכ"מים). כמו כן, תחום זה  כולל יכולות ומרכיבים שנועדו להתגונן מפני לוחמה אלקטרונית (מערכות נל"א - נגד לוחמה אלקטרונית).
מערכות הל"א השונות מותקנות בסוגים שונים של פלטפורמות: קרקעיות, מוטסות וימיות, והן מהוות מרכיב מרכזי במערך המבצעי של כל צבא מודרני ומהוות "מכפיל כוח" משמעותי במאמץ להשיג עליונות אווירית, ימית ויבשתית מול הכוחות ומערכי ההגנה של האויב.
חשיבותה של הלוחמה האלקטרונית ותרומתה הוכחו כבר במלחמת העולם השנייה ולאחר מכן בעימותים בינלאומיים נוספים, ובהם מלחמות קוריאה, וייטנאם, המפרץ וקוסובו וכן במלחמות ובמבצעים של צה"ל.
הפיתוח בתחום הלוחמה האלקטרונית הוא מרוץ חימוש מתמיד בין מפתחי מערכות ל"א לבין מפתחי מערכות נל"א שנועדו להתגבר על הל"א.
התחום המודיעיני אלינט (ELINT) מספק את הידע המוקדם הדרוש למימוש של אמצעי לוחמה אלקטרונית ולשימוש אפקטיבי בהם, בכך שהוא מספק מידע על אופן הפעולה של מטרות התקיפה האלקטרונית. על מנת לקיים לוחמה אפקטיבית, עושות מערכות לוחמה אלקטרונית  שימוש בכלים ובשיטות המשמשות לאיסוף ועיבוד אלינט.
מושל דקוטה הצפונית

התפקיד

על פי הסעיף החמישי של החוקה, על מנת להיות עמוד בראשות משרד המושל, למתמודד חייבת להיות זכות בחירה בדקוטה הצפונית, להיות לפחות בן שלושים שנה ביום הבחירות ולהיות תושב דקוטה הצפונית בחמש השנים שקדמו ליום הבחירות.
מועדי הבחירות הכלליות למשרד המושל נקבעו על ידי בית המחוקקים של דקוטה הצפונית. באופן מסורתי, מועד הבחירות הכלליות מתקיים באופן סימולטני עם הבחירות לנשיאות ארצות הברית, אשר עלו האחרונות נערכות ביום שלישי הראשון של חודש נובמבר בשנים קבועות כל ארבע שנים (אם יום שלישי הראשון נופל על תאריך ה-1 בנובמבר תתקיימנה הבחירות ב-8 בנובמבר). הבחירות הבאות למושלות דקוטה הצפונית עתידות להיערך ב-3 בנובמבר 2020.
על פי החוקה הארצית, יש לבחור את המושל ואת סגן המושל בהצבעה משותפת או בפתק הצעה אחד. בדקוטה הצפונית, כל שם של מועמד לתפקיד המושל מופיע באותו פתק עם עמיתו למרוץ מאותה המפלגה. לא ניתן לבחור מועמד אחד לתפקיד המושל ממפלגה פוליטית אחת ומועמד שני לתפקיד סגן המושל ממפלגה פוליטית אחרת.
יואל גבע

ספרי לימוד שכתב

במשך השנים פרסם גבע ספרי לימוד רבים. החל מ-1978 כתב ופרסם במשך חמש שנים שלושה ספרים ללימוד עצמי של אלגברה בהיקף של 3 יחידות לימוד (יח"ל). ב-1990 התחיל לכתוב ספרי תרגילים לתוכנית הלימוד החדשה ב-3, 4 ו-5 יח"ל. תוכנית זו השתנתה בשנות ה-2000, וכעת גבע שותף לכתיבת ספרי לימוד לתוכנית הנוכחית.
בשנת 2010 הוציא יואל גבע סדרת ספרים חדשה לתוכנית הלימודים החדשה ל-3, 4 ו-5 יח"ל. בנוסף, יואל גבע כתב גם ספרי לימוד ברמת 5 יח"ל לתוכנית ״בר-אילן״ לנוער מוכשר במתמטיקה לכיתות ח', ט' ו-י'.

הופעות בטלוויזיה

גבע צילם במסגרת ערוץ "הטלוויזיה החינוכית הישראלית", סדרת שיעורים ללימוד סטטיסטיקה, ובמהלך שנות ה-90 הופיע במשך שש שנים בתוכנית הטלוויזיה "תיק תק" כשופט תחום המתמטיקה. בנוסף, חיבר חידות לתוכנית "מלך הטריוויה".

חיים אישיים

גבע גרוש ואב לשלושה.
כיפה אדומה: הסיפור האמיתי

עלילה

הסיפור על כיפה אדומה מתחיל כשהמשטרה מתחילה לחקור את המקרה, כשכל הידוע להם הוא שסבתא הותקפה על ידי הזאב, צייד חמוש בגרזן פרץ לביתה ושכיפה אדומה התקיפה את הזאב. הסרט מתאר את המקרה מנקודת מבט של כל אחד ואחת מהנחקרים.

גרסתה של כיפ פאקט (כיפה אדומה)

כיפה אדומה מספרת על כך שבאותו יום החלה לנסוע באופניים לכיוון בית סבתה, נפלה מרכבל ולאחר מכן ראתה את הזאב ששאל שאלות שונות. כיפה אדומה מתחמקת ומצליחה לבסוף להימלט בעוד הזאב נופל במלכודת שטמנה לו ונופל לנהר. לאחר הרפתקאות נוספות היא הגיעה לבית הסבתא, שם פגשה את הזאב שהתחפש לסבתא. בעוד הזאב התקיף אותה, הסבתא קפצה קשורה מהארון וצייד פרץ לבית דרך החלון כשהוא נראה מאיים להרגן.

גרסת הזאב

הזאב טוען שהוא עיתונאי שחקר את מקרה "המתכונים הגנובים" וחשד בכיפה אדומה. כשפגש אותה ניסה לדלות ממנה פרטים, אך היא התחמקה וגרמה לנפילתו לנהר. הזאב מבטיח לתפוס את כיפה אדומה וסבתה ויחד עם עוזרו טוויצ'י הסנאי מגיע לבית הסבתא. בעודו מתחפש לסבתא, כיפה אדומה מגיעה וחושדת שה"סבתא" שלפניה אינה אלא הזאב. לאחר מספר שאלות מתקיף הזאב את כיפה אדומה, הסבתא יוצאת קשורה מהארון והצייד המאיים פורץ מהחלון.

גרסתו של קרק (הצייד)

הצייד מתגלה כמוכר שניצלים על מקל החולם להיות שחקן ומנסה לקבל תפקיד בפרסומת בתור חוטב עצים. הבוחן אומר לו שהוא יתקשר אליו. זמן קצר לאחר מכן הוא יוצא למכור שניצלים, אולם אחרי שהוא שר עם הילדים את "שיר השניצל" כל השניצלים נגנבו. הוא מקבל שיחת טלפון מהבוחן המזמין אותו לאודישן חוזר, ומבקש ממנו להתאמן בחטיבת עצים. הצייד מוצא גרזן ומתאמן בחטיבת עצים עד שהוא מוצא עץ ענק אותו הוא מתחיל לחטוב. הוא ממשיך לחטוב את העץ עד הערב עד שהעץ נופל ומתחיל להתגלגל תוך כדי שהוא מעיף אותו לכיוון הבית של הסבתא. הוא נופל דרך החלון לבית הסבתא, מנופף בגרזן וכך נראה כאילו הוא מנסה להרוג אותן.

גרסתה של סבתא פאקט (הסבתא)

בגרסת הסבתא מתגלה כי היא לא סבתא "רגילה" אלא חובבת ספורט אתגרי בחשאי. הסבתא יצאה לתחרות סקי בה קבוצת מתחרים ביקשה להרוג אותה. באמצע התחרות כיפה אדומה מתקשרת לסבתא ואומרת לה שהיא באה אליה כדי להביא לה את המתכונים. הסבתא מנתקת, מנסה להתחמק מאלו המבקשים להרע לה, נמלטת וחוזרת הביתה בצניחה. כאשר היא נכנסת דרך הארובה, החוטים של המצנח מסתבכים במאוורר התקרה והיא נשארת קשורה בתוך הארון. כשהזאב מגיע הביתה הסבתא מצליחה להשתחרר ופורצת מתוך הארון אולם היא עדיין קשורה וכיפה אדומה חושבת שהזאב קשר אותה. הם מתחילים להתווכח ובאותו רגע מתפרץ לבית צייד עם גרזן שכנראה כרוצה להרוג את כולם.

לאחר החקירה

השודד בגלימת כיפה אדומה גונב את סלסלת הממתקים והולך. הנאשמים והחוקרים מגלים יחד כי שודד הממתקים הוא "בוינגו" הארנב והולכים לעצור אותו. הרמזים לכך שבוינגו הוא השודד מתגלים במהלך הסרט: הוא היחידי שהיה עם כיפה אדומה כשהיא נפלה מהרכבל, למעשה הוא זה שחיבל ברכבל כי רצה להשיג את המתכונים וסיפר לזאב על קיצור הדרך לבית של הסבתא. הארנב היה גם זה שהסבתא חתמה לו באתר, עוזריו היו קבוצת הסקי שביקשה להרוג את הסבתא אך כשלה. הארנב אף היה במקום בו כל השניצלים נגנבו מהצייד. בנוסף, הוא סיפק רמז לחוטב העצים: "לא נורא, אולי פעם מישהו יפתח חנות מעדנים גדולה וכולנו נוכל לעבוד בשביל הבחור הקטן הזה", כי הוא גנב את המתכונים כדי לפתוח עסק משלו.
כיפה אדומה מגלה את השודד, נאבקת בו אך נכשלת ונכלאת בקרון רכבל שעלול להתפוצץ בכל רגע. הסבתא, הזאב והצייד מנסים לעזור לכיפה אדומה. הייתה זו לבסוף הסבתא שהצילה את כיפה אדומה לאחר שיגור הרכבל. בוינגו וחבורתו רודפים אחרי סבתא וכיפה אדומה, אך הן עפו בעזרת גלימותיהן מהרכבל, ובוינגו וחבורתו נתפסים על ידי המשטרה.
גבי עמרני

ביוגרפיה

נולד בשם גבריאל מיכאל רפאל עמרני בשכונת נחלאות שבירושלים כבן זקונים למשפחה בת שמונה ילדים. בנעוריו למד בבית הספר אליאנס בירושלים ובגיל 15 הצטרף לגרעין של השומר הצעיר ועבר איתו לקיבוץ בית אלפא.
אחרי שגויס לנח"ל ביחד עם הגרעין שלו, עמרני נמנה בראשית שנות החמישים עם המחזור השני של להקת הנח"ל, יחד עם חיים טופול ואורי זוהר, והיה הסולן בשיר "הוא לא ידע את שמה". אחרי השחרור מצה"ל עבר לקיבוץ יקום והתחיל לעבוד עם להקת הקיבוץ הארצי. לאחר מכן התיישב בתל אביב בכרם התימנים, היה חבר בלהקת המחול "ענבל" וזמר הלהקה הישראלית "בצל ירוק" שהתפרקה בשנת 1961.
עמרני נשוי ואב לשלושה.

בתיאטרון

בשנת 1962 למד בארצות הברית בניו יורק בסטודיו למשחק ודרמה של הרברט ברגהוף ואוטה האגן ובשנת 1966 סיים את לימודיו ושב לישראל.
הוא שיחק במחזות תיאטרון, בהפקות בידור ובמחזות זמר רבים, בתיאטרון הקאמרי, התיאטרון הצעיר, תיאטרון באר שבע ותיאטרון חיפה, בין היתר שיחק במחזות "עקידה" של עירא דביר (לצדו של יוסי ידין), "אמי הגנרלית", "הנהג של מיס דייזי", "יש לי כנרת" (2000), על תפקידו בהצגה זו זכה בפרס התיאטרון הישראלי בקטגוריית שחקן השנה. בשנת 1997 הכיר את המחזאי והבמאי חנוך לוין והחל לשחק במחזותיו: בין היתר ב"הזונה מאוהיו", "אשכבה" ו"הבכיינים" (שלושתם בתיאטרון הקאמרי). 
באמצע שנות ה-80 הצטרף כצלע שלישית לאיחוד של שלישיית התאומים, במקומו של מרדכי (פופיק) ארנון, לצדם של חברי ההרכב המקורי אושיק לוי וחנן גולדבלט.
בשנת 2011 השתתף במחזה "השוטר אזולאי" לצד מוני מושונוב.

בקולנוע ובטלוויזיה

עמרני השתתף בלמעלה מ-50 סרטי קולנוע, וסדרות טלוויזיה. ב-1966 השתתף בתפקיד זוטר בסרטו של מנחם גולן "פורטונה". השתתף בסרטיו של אפרים קישון "ארבינקא" (1967), "תעלת בלאומילך" (1969) ו"השוטר אזולאי" (1971). באותה שנה שיחק בסרט "אריאנה" בבימויו של ג'ורג' עובדיה. ב- 1972 השתתף בסרט נחצ'ה והגנרל בתור בלש.
בשנת 1976 שיחק בסרטו של הבמאי בועז דוידזון "משפחת צנעני", וגילם את אדון צנעני, בעל משפחה תימנית שמסוכסכת עם יריבו לעסקים ושכנו הפרסי ישראל בן נעים (שמגולם על ידי יוסף שילוח). ב-1977 השתתף בסרטו האחרון של אורי זוהר "הצילו את המציל".
בשנת 1980 שיחק בקומדיה הדרמטית של אסי דיין "מלך ליום אחד", וגילם שוער בבית מלון בנתניה ואב לבת (קרוליין לנגפורד) המתגוררת בארצות הברית. הבת מגיעה לביקור בארץ והוא צריך להתמודד עם שקריו בפניה. בשנת 1981 השתתף בסרט "שיגעון של אבא" לצד השחקנית וידידתו מתקופת להקת הנח"ל שושיק שני. בשנות ה-80 השתתף גם בתוכנית הילדים "רחוב סומסום" וכשחקן אורח ב"שניים אוחזין". ב-1998 שיחק בדרמת הטלוויזיה של אברהם הפנר, "ארץ קטנה, איש גדול".
בשנת 2007 שיחק בסדרה הקומית "הישראלים".
ב-2010 הופיע בסדרה "עספור", וגילם את מנשה התימני בסדרת הילדים ששודרה בהוט 3 "חסמבה דור 3".
ב-2016 הופיע בסדרה "מטומטמת" בתפקיד גדליה. משתתף בתפקיד אורח בעונה הרביעית של הסדרות "אלישע" ו"המלון של פיני" בערוץ הילדים. ב-2018 השתתף בסרט הקולנוע "הורדוס איילנד".
בשנת 2000 זכה בפרס אופיר למפעל חיים. בשנת 2012 הוענק לו אות יקיר העיר רמת גן.
מאה שנים... מאה כוכבים

מאה שנים... מאה כוכבים היא רשימה של חמישים שחקנים ושחקניות הנחשבים לטובים ביותר בכל הזמנים, כפי שנקבע על ידי מכון הסרטים האמריקאי, על פי סקר של יותר מ-1,500 אנשי תעשיית הקולנוע, אשר בחרו מתוך רשימה של 500 מועמדים. הרשימה פורסמה לראשונה בשנת 1999, כחלק מסדרת 100 שנים... של מכון הסרטים האמריקאי. הרשימה מחולקת על פי מגדר באופן שווה.
המועמדים נשפטו על פי הקריטריונים הבאים: "שחקן או צוות שחקנים בעלי נוכחות קולנועית משמעותית שהופעתם הראשונה הייתה לפני או במהלך שנות ה-50 של המאה העשרים או אחרי שנות ה-50 שנפטרו". קריטריון זה עורר ביקורת כיוון שהוא לא איפשר לשחקנים כמו מריל סטריפ, ג'ק ניקולסון, דסטין הופמן, פול ניומן, טום הנקס, טום קרוז, ג'וליה רוברטס, קלינט איסטווד, ברברה סטרייסנד ועוד רבים אחרים אפילו אפשרות להתמודד.

סטטיסטיקה

נכון ל-2016, רק שלושה שחקנים עדיין בחיים; סידני פואטייה, קירק דאגלס וסופיה לורן. ב-1999 כשהרשימה פורסמה עוד שישה שחקנים היו בחיים; מרלון ברנדו, גרגורי פק, קתרין הפבורן, אליזבת טיילור, שירלי טמפל ולורן באקול. ברשימת השחקנים: עשרים ואחד היו אמריקאים, שלושה בריטים (קרי גרנט, צ'ארלי צ'פלין ולורנס אוליבייה) ואחד רומני (אדוארד ג'י רובינסון). ברשימת השחקניות: שש עשרה היו אמריקאיות, אחת בלגית (אודרי הפבורן), שתיים שוודיות (אינגריד ברגמן וגרטה גרבו), אחת בריטית (אליזבת טיילור), אחת גרמנית (מרלן דיטריך), אחת צרפתית (קלודט קולבר), אחת הודית-בריטית (ויוויאן לי), אחת איטלקית (סופיה לורן) ואחת קנדית (מרי פיקפורד). האחים מרקס הם הצוות היחידי שנכנס לרשימה.
בסך הכל רק שמונה שחקנים ושחקניות לא היו מועמדים בכלל לפרס האוסקר; האחים מרקס, באסטר קיטון, אדוארד ג'י רובינסון, מרילין מונרו, מיי וסט, ריטה הייוורת', שירלי טמפל וג'ין הארלו. צ'ארלי צ'פלין ואורסון ולס הם היחידים שזכו בפרס אוסקר לא בקטגוריית משחק.
אינגריה

אינגריה (ברוסית: Ингерманландия; בשוודית: Ingermanland; בפינית: Inkerinmaa; באסטונית: Ingeri,‏ Ingerimaa) היה חבל ארץ היסטורי לחופי הים הבלטי. חבל הארץ גבל בימת לדוגה ובאגם פייפסי, כאשר נהר הססטרה היווה את הגבול עם חבל קרליה. רוב שטחי אינגריה כלולים במחוז לנינגרד של רוסיה.

היסטוריה

האזור היווה את נקודת ההתחלה של דרך מסחר עתיקה אשר שמשה את הורנגים שנעו מהים הבלטי לחופי הים השחור. לפי עדויות קדומות, העיר "איז'ורה" ככל הנראה שמשה כמרכז האזור והייתה גם מקום מושבה של אשת רוריק, שליט נובגורוד. שטחי החבל היו נתונים במחלוקת בין השבטים הפינים והשוודים לבין הרוסים. במהלך המאה ה-11 חבל הארץ היה חלק מרוס של קייב, ובמאה ה-12 היה חלק מרפובליקת נובגורוד.
במהלך השנים, התרחשו בחבל אינגריה מלחמות רבות בין הרוסים, אבירי המסדר הליבוני והשוודים (כגון קרב נבה והקרב על הקרח). לאורך ההיסטוריה, גם רוסים וגם שוודים בנו באזור מצודות במטרה לבסס בו את שליטתם, אך לרוב היה השטח תחת שליטה רוסית. במהלך מלחמת ליבוניה, רוסיה הצארית איבדה כמעט את כל שטחיה באזור; בשנת 1617, בהתאם לחוזה סטולבובו, הועבר חבל הארץ לשוודיה והעיר נרבה שמשה כמקום מושבו של מושל האזור. כתוצאה ממהלך זה איבדה רוסיה הצארית את גישתה לחופי הים הבלטי.
בעקבות מלחמת הצפון הגדולה, בתחילת המאה ה-18, הועבר חבל הארץ לשליטת האימפריה הרוסית, אז היוותה אינגריה חלק חשוב מגוברניית סנקט פטרבורג, עד לשנת 1917. למשך תקופה קצרה (בשנים 1918–1920) הוקמה באזור מדינה עצמאית בשם "צפון אינגריה", תחת רצון משותף של מנהיגיה להסתפח למדינת פינלנד. בהתאם לחוזה טרטו משנת 1920, חלק מאינגריה המערבית סופח למדינת אסטוניה העצמאית, אך בשנת 1940 סופח חזרה לרפובליקה הרוסית של ברית המועצות.

אוכלוסייה

באופן מסורתי חבל הארץ היה מאוכלס על ידי פינים פרוטסטנטים ורוסים אורתודוקסים. בתקופה בה חבל הארץ היה נתון לשליטה שוודית, האוכלוסייה הפרוטסטנטית שבו גדלה בהתמדה מכ-41% בשנת 1656 עד כ-74% בשנת 1695, זאת בעיקר לאור עידוד מעבר אוכלוסייה פינית לאזור ועזיבת תושבים אורתודוקסים לשטחי רוסיה. לאחר העברת השליטה על אינגריה לרוסיה, במסגרת מלחמת הצפון הגדולה, והקמת העיר סנקט פטרבורג בלב החבל, השתנה הרכב האוכלוסייה בהתאם. למרות זאת, בשנת 1917 התגוררו בחבל כ-140,000 פינים וכ-65,000 אסטונים.
במסגרת המדיניות הסובייטית, רוב האוכלוסייה הפינית הוגלתה לסיביר, במספר מבצעי הגליה בשנות ה-30 של המאה ה-20 וכן לאחר מלחמת העולם השנייה. בשנת 1937 נסגרו כל הכנסיות הפרוטסטנטיות ובתי הספר בהם שפת הלימוד הייתה פינית. בשנת 1991, לאחר פירוק ברית המועצות, פינים שהיו מעוניינים בכך הורשו לעזוב את רוסיה, ואכן רובם עברו לפינלנד. נכון להיום מתגוררים במחוז לנינגרד 8,000 פינים בלבד.
בוראט

בוראט הוא תרכובת כימית המכילה אוקסיאניון של בור, כאשר אטום הבור בדרגת חמצון 3+. יון הבוראט הפשוט ביותר הוא ³⁻BO₃, לו מבנה משולש מישורי, אך קיימים רבים אחרים. היון ³⁻BO₃ יוצר מלחים עם יסודות מתכתיים, ומינרלים מסוג זה הם הצורה הנפוצה בטבע של בור. ניתן למצוא אותו גם במבנה המשלב סיליקטים, ליצירת מנרלי בורוסיליקט כמו טורמלין. רבות מתרכובת הבוראט מגיבות בקלות עם מים ומכילות קבוצות הידרוקסיד מבניות, ולכן הן למעשה הידרוקסובוראטים.